แบงก์ธนชาตจัดเต็มผลิตภัณฑ์รับสูงวัย
ธนชาตจัดทัพผลิตภัณฑ์รับ เทรนด์สังคมสูงวัย เงินออม สินเชื่อ เปิดสมัครบัตรเครดิต-ผ่อนบ้านได้ถึงอายุ 70
25 ต.ค. 2561

ธนชาตจัดทัพผลิตภัณฑ์รับ เทรนด์สังคมสูงวัย เงินออม สินเชื่อ เปิดสมัครบัตรเครดิต-ผ่อนบ้านได้ถึงอายุ 70
นางธีรนุช ขุมทรัพย์ ผู้ช่วยกรรมการผู้จัดการ สายงานพัฒนาผลิตภัณฑ์ธุรกิจลูกค้ารายย่อย ธนาคารธนชาต เปิดเผยว่า ธนชาตพัฒนาผลิตภัณฑ์ทางการเงินบริการเพื่อรองรับสู่สังคมผู้สูงอายุ เช่น ด้านสินเชื่อให้ระยะเวลาผ่อนสินเชื่อบ้านถึงอายุ 70 ปี ซึ่งทำให้ค่างวดถูกลง พร้อมทั้งมีสินเชื่อสำหรับเอสเอ็มอี และขยายเวลาให้ลูกค้าสมัครบัตรเครดิตได้ถึงอายุ 70 ปี
นอกจากนี้ ได้พัฒนาผลิตภัณฑ์และบริการโดยร่วมมือกับโรงพยาบาลชั้นนำหลายแห่ง สรรหาสิทธิประโยชน์ให้กับลูกค้าบัตรเครดิต เช่น ส่วนลดโปรแกรมตรวจสุขภาพ และมีโปรโมชั่นกับหลาย โรงพยาบาลชั้นนำ โดยเมื่อใช้จ่ายผ่านบัตรเครดิตธนชาต 2 หมื่นบาทขึ้นไปจะได้ รับเงินคืนสูงสุด 1 หมื่นบาท และมีการจับมือกับพรูเด็นเชียลออกผลิตภัณฑ์ "ธนชาต มรดกจัดได้" หรือ 99/5 ที่ให้ความคุ้มครองยาวนานถึงอายุ 99 ปี โดยจ่ายเบี้ยประกันแค่ 5 ปี
นางธีรนุช กล่าวว่า ธนาคารยังมีเงินฝากออมทรัพย์ดอกเบี้ยสูง "อัลตร้า เซฟวิ่งส์" ที่ให้ดอกเบี้ยสูงสุด1.5% ต่อปี ปัจจุบันมีกลุ่มลูกค้าผู้สูงอายุอายุเฉลี่ย 60 ปีขึ้นไป คิดเป็น 10% ของลูกค้าทั้งหมด และ คาดว่าปี 2566 จะเพิ่มขึ้นเป็น 18%